বার্ল আইভস
বার্ল আইকল আইভানহো আইভস (ইংরেজি: Burl Icle Ivanhoe Ives; ১৪ জুন ১৯০৯ - ১৪ এপ্রিল ১৯৯৫) ছিলেন একজন মার্কিন গায়ক ও অভিনেতা। তিনি একজন ইটিনার‍্যান্ট গায়ক ও বেঞ্জোবাদক হিসেবে তার কর্মজীবন শুরু করেন। তিনি দ্য ওয়েফারিং স্ট্রেঞ্জার বেতার অনুষ্ঠান দিয়ে ঐতিহ্যবাহী লোক গানগুলোকে জনপ্রিয় করে তোলেন। ১৯৪২ সালে তিনি আরভিং বার্লিনের দিজ ইজ দি আর্মি-তে অভিনয় করেন এবং সিবিএস বেতারের প্রধান তারকা হয়ে ওঠেন। আইভস ১৯৪০ ও ১৯৫০-এর দশকে চলচ্চিত্রে জনপ্রিয়তা অর্জন করেন। এই সময়ে তিনি সো ডিয়ার টু মাই হার্ট (১৯৪৯), ক্যাট অন আ হট টিন রুফ (১৯৫৮) ও দ্য বিগ কান্ট্রি (১৯৫৮) চলচ্চিত্রে অভিনয় করে পরিচিতি লাভ করেন। দ্য বিগ কান্ট্রি ছবিতে রুফাস হ্যানাসি চরিত্রে অভিনয়ের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার ও গোল্ডেন গ্লোব পুরস্কার লাভ করেন। এছাড়া ১৯৬০-এর দশকে তিনি কান্ট্রি সঙ্গীতে সফলতা অর্জন করেন এবং "আ লিটল বিটি টিয়ার" ও "ফানি ওয়ে অব লাফিং" গানের রেকর্ড করেন, যা হিট তকমা লাভ করে।